[{"text_idx": "#000002", "text": "Ein hymgyrch #BwydDaCaerdydd yw ein cenhadaeth i wneud Caerdydd yn un o leoedd bwyd mwyaf cynaliadwy y DU \u2013 drwy ofyn i bobl o bob cefndir \u2018wneud adduned\u2019 fydd yn helpu Caerdydd i gyflawni statws Lleoedd Bwyd Cynaliadwy Aur erbyn y flwyddyn 2024."}, {"text_idx": "#000004", "text": "\u201cRydw i\u2019n rhedeg dau fusnes lletygarwch yma yng nghanol dinas Caerdydd \u2013 Waterloo Tea, a Chaffi Wyndham a agorwyd yn fwy diweddar. Rydyn ni wrth ein boddau yng nghanol Caerdydd, yn chwifio\u2019r faner dros fusnesau annibynnol a rhoi dewis i bobl sy\u2019n ymweld i fynd rywle nad yw\u2019n un o\u2019r cadwyni arferol."}, {"text_idx": "#000005", "text": "\u201cYn y ddau fusnes, mae sicrhau cynnyrch lleol yn bwysig iawn i ni; ry\u2019n ni\u2019n gwybod bod cynnyrch gwych gennym ni yma yn ne Cymru ond weithiau dydy\u2019r cysylltiadau dosbarthu ddim yna. Roedden ni\u2019n gwybod ein bod ni eisiau gwneud busnes mewn ffordd sy\u2019n cefnogi cynhyrchwyr lleol, ac yn adeiladu\u2019r cysylltiadau hynny, oherwydd ei fod yn beth braf i\u2019w wneud \u2013 ac mae\u2019n golygu mwy o ffresni ac ansawdd \u2013 ond mae\u2019n bwysig yn economaidd hefyd; mae\u2019n golygu bod y manteision ariannol yn aros yma yn Ne Cymru"}, {"text_idx": "#000006", "text": "\u201cGyda Chaffi Wyndham, ein nod yw cynnig rhywbeth hygyrch at ddant pawb \u2013 ond wedi\u2019i brisio\u2019n deg, gan ddefnyddio cynhwysion lleol wedi\u2019u gwneud yn dda. Mae hyn yn golygu bod bwydlen o frecwast wedi\u2019u ffrio, roliau brecwast a\u2019r holl glasuron mae pobl yn gyfarwydd a\u0302 nhw \u2013 ond gyda\u2019n holl gynhwysion ffres sy\u2019n dod o Farchnad Ganolog Caerdydd (bara, llysiau a chig). Mae\u2019r cyflenwyr naill ai\u2019n eu gollwng draw atom ni, neu mae\u2019r staff yn gallu mynd lawr y ffordd i bigo rhywbeth, ac rydyn ni wrth ein boddau gyda hynny."}, {"text_idx": "#000007", "text": "\u201cYn Waterloo Tea, rydym yn cynnig bwydlen brecinio drwy\u2019r dydd o brydau mwy modern (fel wyau wedi\u2019u potsio ac afocado, neu fadarch gwyllt ar dost gydag aioli) ynghyd ag ystod helaeth o de yr ydym yn ei sicrhau ni ein hunain. Er nad ydym yn defnyddio\u2019r farchnad i gyflenwi Waterloo Tea, rydym yn cael ein bara gan bobydd organig lleol Alex Gooch, ein cynnyrch llaeth a\u2019n nwyddau sych o Castell Howell, a\u2019n llysiau o Ffrwythau a Llysiau Windsor ym Mhenarth."}, {"text_idx": "#000008", "text": "\u201cSicrhau cynnyrch lleol fel hyn yw\u2019r sylfaen i pam rydyn ni yma. Mae\u2019n gwneud i ni fwynhau gwneud busnes, mae\u2019n gwneud i ni deimlo fel petawn ni\u2019n rhan o rywbeth mwy, ac rydyn ni\u2019n gwybod bod pob punt sy\u2019n cael ei wario gyda ni yn cael effaith leol. Rydym am ddangos bod popeth yn bosibl. Mae meithrin cysylltiadau masnach yn lleol yn ne Cymru hefyd yn teimlo\u2019n bwysig iawn er diogelwch bwyd a chynaliadwyedd yn y dyfodol."}, {"text_idx": "#000009", "text": "\u201cI ni, nid yw \u2018cynaliadwyedd\u2019 yn ymwneud a\u0302\u2019r bwyd rydyn ni\u2019n ei roi ar ein platiau yn unig, mae\u2019n sicrhau ein bod yn gofalu am ein staff hefyd. Yn hanesyddol rydyn ni wastad wedi talu mwy na\u2019r isafswm cyflog ond tua adeg Covid, fe benderfynon ni ein bod ni eisiau ffurfioli hyn a\u2019i wneud yn rhan swyddogol o\u2019r ffordd rydyn ni\u2019n gweithio. Fel diwydiant, mae llawer o bobl yn maes lletygarwch ar gyflogau isel, ac yn aml nid yw hyn yn ddigon i dalu am gostau byw. \u201cFel cyflogwr, rhaid i chi wneud rhywbeth am hynny \u2013 y staff yw\u2019r rhan bwysicaf o\u2019r busnes. Rydym wedi bod yn gyflogwr Cyflog Byw Ardystiedig ers rhyw ddwy flynedd bellach.\u201d"}, {"text_idx": "#000011", "text": "Dywedodd, \u201cYmunais a\u0302 Bwrdd Strategaeth Bwyd Caerdydd dros flwyddyn yn o\u0302l bellach; yr hyn rydw i\u2019n gobeithio cynnig yw safbwynt busnes lletygarwch \u2013 rhannu\u2019r profiadau o\u2019r diwydiant fel ein bod ni\u2019n gallu dysgu oddi wrth ein gilydd a gwella\u2019r system fwyd leol i bawb.\u201d"}, {"text_idx": "#000013", "text": "Lle blaenllaw i wydnwch cymunedol yn nhrydedd gw\u0302yl hydref bwyd da caerdydd"}]